 NA RICHARD MUNGUTI WAPIGAKURA 12 wanaomba Mahakama Kuu itangaze kwamba muungano wa Azimio La Umoja-One Kenya ndio wengi katika Bunge la Kitaifa. Katika kesi iliyoratibiwa kuwa ya dharura na Jaji Lawrence Mugambi, wapigakura hao wamefichua Azimio iko na wabunge 171 ilhali muungano wa Kenya Kwanza (KK) uko na wabunge 165. Idadi hii ya wabunge 171 (Azimio) na 165 (KK), Jaji Mugambi amejulishwa na wakili Kibe Mungai, inatokana na matokeo ya uchaguzi mkuu wa Agosti 9, 2022. Lakini walalamishi hawa wanasema Spika wa Bunge la Kitaifa Moses Wetang’ula aliutangaza muungano wa KK mnamo Oktoba 6, 2022 kuwa wenye wabunge wengi kuliko Azimio. Walalamishi wanaomba mahakama iharamishe uamuzi huo wa Wetang’ula wakisema umesababishia Kenya matatizo makubwa ikiwa ni pamoja kupitishwa kwa sheria ya kuwatoza Wakenya kodi kinyume cha sheria. Jaji Mugambi alifahamishwa uamuzi huo wa Wetang’ula unaokinzana na Katiba na Sheria za Bunge umesababisha mtafaruku mkubwa kwamba vile KK imetwaa uongozi wa kamati ya kuratibu shughuli za bunge na kamati ya fedha iliyoandaa Mswada tata wa Fedha wa 2023. Na wakati huo huo, walalamishi hawa wanaomba mahakama ipige marufuku Mswada wa Fedha uliopitishwa na Bunge. Vile vile wanaomba Mbunge wa Kikuyu Kimani Ichungw’ah na wenzake wang’atuliwe katika uongozi Bungeni. Pia walalamishi hao wanaomba Mbunge Maalum Sabina Chege na Mbunge wa Bunge la Afrika Mashariki (EALA) Kanini Kega wapokonywe nyadhifa zao. Walalamishi hao Teddy M Muturi, Meshack Suba Churchil, wakili Lempaa Suyianka miongoni mwa wengine wameshtaki KK, Spika wa Bunge la Kitaifa Moses Wetang’ula, Msajili wa Vyama vya Kisiasa (RPP) Bi Anne Nderitu, Tume Huru ya Uchaguzi na Mipaka (IEBC), Mwanasheria Mkuu, Kega na Chege. Walalamishi hao wanaomba mahakama iharamishe uamuzi wa Bw Wetang’ula wa Oktoba 6, 2022 aliotambua muungano wa KK kuwa na wabunge wengi Bungeni. Pia wanaomba mahakama iamuru Wakenya walipe tu asilimia 50 ya ushuru hadi kesi waliyoshtaki isikilizwe na kuamuliwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  